  Виталий Пронин Удмуртилэн Тӧроезлэсь ужзэ быдэсъясь Александр Бречалов арня кутсконын вуылӥз Эгра ёросэ. Пияла ӟенелик поттонъя «Факел» заводысь, Эгралась калыкен пумиськем сяна, со пыраз удмурт гуртэ - Сэпе. Сэп кивалтӥсьёсты кырӟаса пумитаз. Эграосын но факелъёсын пумиськемез бере Сэпын Александр Бречалов шутэтскиз кадь. Кызьы? Калыклэн ужан сямызлы паймыса. Сэпысь муниципал кылдытэтлэн кивалтӥсез Павел Перевощиков но культурая юртэн кивалтӥсь Татьяна Мосова гуртлэн улонэныз тодматӥзы.- Тани милям матысь дыре ортчоно ужрадъёсмы, - афиша шоры возьматыса, вера Т. Мосова. -  22-тӥ числое ортчоз веломарафон, 28-тӥ июле - турфест, августэ - егитъёслэн турслётсы, 23-тӥ сентябре усьтомы бырем гуртъёслы сӥзем музей…- Ёросады тамында ужрадъёс ортчозы? - юаз Александр Владимирович.- Ӧвӧл-ӧвӧл, гуртамы! - шуэ Татьяна Ксенофонтовна.- Мон тӥ доры улыны кылисько! - калыклэсь ужамзэ ушъяса, шоккетӥз А. Бречалов.- Сэп - Эгра ёросысь огез азинскем гурт,  со ноку интыяз уг сылы, - шуэ Эгра ёрослэн йырыз Татьяна Чуракова. - Татчы ялан вуыло фин-угор калыкъёс, клубын ужасьёс улонэ пыӵато малпанъёссэс.Соос пӧлын, кылсярысь, бырем гуртъёслы сӥзем музей - талы клуб 2 миллион манет грант утӥз, али йыразы мукет малпан берга - лэсьтыны горд сюен выронъя мастерской. Ӵапак та арняе сэпъёслы шумпотон ивор вуиз: та проектсы 700 сюрс манет утэм. Юрттӥськемзы понна клубын ужасьёс тау каро гурт калыклы, озьы ик культреггерлы А. Юминовлы. Эгра ёросысь Сэпысь «Родина» эштосэн кивалтӥсь В. Лекомцев элькун кивалтӥсьёслэсь ферма пуктыны юрттэт куриз.- Пуктӥ ужпум: котькуд ёрос ас проектъёсыныз араз 10 миллион манет кыскыны кулэ. Нош Сэпысь огшоры калык малпанъёсыныз ас гуртаз гинэ трос коньдон вайиз ни. Та мон понна - адӟем карымон! Гуртын вань музей - со историез но культураез утён инты гинэ ӧвӧл, со экономикалэн челепез но: кунгож сьӧрысь туристъёсты гочатэ, - паймемзэ вераз А. Бречалов.Гуртэн тодматскем бере кивалтӥсь вераськиз калыкен. Мар соосты сюлмаськытэ?- Улӥськом туж умой, - шуо гуртоос. - Интернетмы но сотовой связьмы гинэ ӧвӧл.- Нырысьсэ пумитасько калыкез, кудӥз номыр вылэ уг ӝожтӥськы, - паймиз Александр Владимирович.Озьы ке но пичиен-пичиен калык куронъёссэ-сюлмаськонъёссэ шараяз ик. Кылсярысь, Сэп но Пежвай вискын сюрес мисьтаськон дуско кадь, пе, вогыриё, со сяна, пасё на. Нина Лекомцева та сюрестӥ нуналлы быдэ Сэп клубе ужаны ветлэ великен.- Сюресмы милям урод ӧй вал, элькун планын вылэм, лэся: алигес со сюресэз сэрттӥзы но выльзэ лэсьтӥзы, - вера Нина Лекомцева. - Табере сюрес тузонӟе. Машина ортче ке, шоканы но уг быгаткы ни, мон вылэ машина но адӟытэк пырыны быгатоз. Коркаосысьтымы укноосмес ик ум усьяське - тузон пуксе.- Ми отчы туала амалъёсъя сюрес лэсьтӥмы вал. Зэм, эксперимент ӧз удалты, - веразы Транспортъя но сюрес хозяйствоя министерствоысь кивалтӥсьёс. - Кылдэм пасьёс нош туэ ик кышъямын луозы. Озьы ик Сэпын нылпи сад тырмемын. Юрт 16 нылпилы чалкамын ке, али отчы 23 пинал ветлэ. Черодын сылэ эшшо 43-ез. Кин ке дэмлаз нылпи садэз школае выжтыны - отын инты вань. Но школалэсь улонзэ гуртоос но ёрос кивалтӥсьёс мукет сяменгес адӟо.- Сэп школа пуктэмын 156 адямилы, али отын дышетске 56 пинал. Милям потэ вал, та школа уйпал удмуртъёслэн школазылы мед пӧрмоз шуыса - Ижысь К. Герд нимо гимназия выллем, - вера Эгра ёросысь гурт удысъя управленилэн кивалтӥсез Ольга Соловьева. - Школалэн инъетэз ӟеч. Та гуртын адямилы пыӵато шаерез яратон мылкыд, школаез йылпумъям нылпиос мыно дышетскыны филологе, культураын ужасе, гурт удысэ. Но соос одно ик кылё шаерамы.- Тӥ малпаське на: школадэс паськытатэмды потэ яке нылпи садэн ӵош каремды. собере ивортоды, - шуиз  А. Бречалов. Эграын А. Бречалов пумиськылӥз депутатъёсын, ужбергатӥсьёсын.Эграын А. Бречалов пумиськылӥз депутатъёсын, ужбергатӥсьёсын. Шаерамы али кылдытӥське карта - от-чы пырозы палэнысь коньдон (инвестициос) кыскыны быгатӥсь тужгес усто проектъёс. Эгра ёрос дэмлаз 5-сэ. Нырысетӥез - «Факел» заводэз паськытатон. Уго Факел посёлокысь но матысь гуртъёсысь ог 500 адямиослы уж та завод сётэ. Пияла ӟенеликъёссы кошко палэнэ но - Татарстанэ, Казахстанэ но мукет интыосы. - Нуналаз ми поттӥськом 2 сюрслэсь уно ӟенелик. Но пуктоно на вылэм эшшо одӥг гур, соку эшшо но тросгес  вуз поттыны быгатысалмы, - малпанзэ вера цехлэн кивалтӥсез А. Корепанов. Эгра ёросысь «Факел» предприятилы азинтӥськыны юрттысал эшшо одӥг гур пуктон.Со сяна, коньдон кыскыны быгатысалзы нянь но ческыт сиён пыжись «Ческыт нянь» предприятие, пуэн вырись завод, туристъёс понна кылдытэм пельняньлы, озьы ик Сибирь трактлы сӥзем маршрутъёс но мукет. Валамон, коньдонтэк азьлань уд вамышты. Мар уг тырмы на куд-ог предприятиослы? Нырысь ик, сик пумысен ӟеч законъёс. Кулэ вылэм шаерамы нюлэс возёнъя, соин ужанъя огъя концепция кылдытыны, мылкыдзэс верало «Майский лес» предприятиысь ужасьёс. Талы А. Бречалов шуиз: зэм, татын туж трос ужпумъёс, куд-ог интыосын адямиос толлы асьсэлы пу гинэ но дасяны уг быгато. Озьы ик тросэзлы предприятиослы кулэ выль техника, тупатъян-выльдон ужъёс ортчытоно. «Ческыт нянь» предприятие лыдъям: выль-дӥськон понна 200 миллион манетлэсь уно кулэ. Элькун ог 20 миллионзэ висъяны быгатоз, отӥзэ асьтэлы утчано луоз, шуиз А. Бречаловлэн гурт удысъя советникез Е. Родичкин. Со сяна, гуртоослэсь мылкыдзэс лӧпкытон понна кивалтӥсьёс ивортӥзы: ёросын поттэм коньдонлэсь оглюкетсэ ёросэ кельтыны луоз, ялан ӟеч ужазы ке. Нош мар сюлмаськытэ калыкез? Валтӥсь интыын - газ.Нош мар сюлмаськытэ калыкез? Валтӥсь интыын - газ. «Нефтяник» культурая юртэ тымиськем калык пӧлысь ӝыныез со пумысен юалляськиз. Уго Эгра ёросысь 18 процентаз гинэ коркаосы газ кыскемын, Эгралан - 30 процентаз. Калык, осконэз бырыса, лушкем ужась компаниосы но, газ кыскыны курыса, вазиськылэм ни. Адямиос ас кужмынызы коркаосазы гумыос кыскиллям, кин ке чагыр эстӥськон понна арлы азьлапал коньдон тырем ни - но газ коркаосазы уг лыкты. Уго ужъёс «Газпром» но ёрос администрация пыр лэсьтэмын ӧй вал.- Куке ми дорысь шедьтӥзы мувӧй, ми малпамы, узырмомы шуыса. Янгышам шуыса, бер валатскимы, - шуэ Эгра ёрослэн йырыз Т. Чуракова. - Али ёросамы та ужпум нырысетӥ интыын сылэ, оскисько, 5 ар куспын тросаз гуртъёсы чагыр эстӥськон вуоз. Александр Бречалов но шуиз: та понна элькун ватсаса коньдон висъяны быгатоз.Газ сяна, Эгралы кулэ спорткомплекс, ФАП но 3 школа. Та юртъёсты пуктон понна коньдон утчано, шуизы кивалтӥсьёс. Оглом верано ке, татын туж золэсь ёрос, гурт кивалтӥсьёс. Экономика но татын ӝутске, туризм но азинске. Та нырысетӥез ёрос, кытын ӧз чузъяськы тазалыкез утён удысысь  юан. Мария Векшина Туспуктэмъёс А. Поздеев, Т. Мосова   